Kuljetusringin toimintaa ohjaa kolme sertifikaattia. Laatusertifikaatti ISO 9001, ympäristösertifikaatti ISO 14001 sekä työterveys ja -turvallisuussertifikaatti ISO 45001 takaavat yrityksen vastuullisen toiminnan mitattavalla ja todistetulla tavalla. Sertifikaattien ylläpidosta Kuljetusringillä vastaava Jouni Lilja pitää sertifikaatteja tärkeinä, sillä niiden avulla Kuljetusrinki voi kehittää toimintaansa laaja-alaisesti. Lilja on ollut isossa roolissa rakentamassa Kuljetusrinkiä sertifikaattikelpoiseksi yritykseksi. Järjestelmän ansiosta Kuljetusringin toiminta on muuttunut järjestelmällisemmäksi. Liljan mukaan Kuljetusrinki voi osoittaa asiakkaille olevansa vastuullinen toimija täyttämällä laatujärjestelmän edellyttämät tavoitteet. Sertifikaatit ovat myös kilpailuetu. Saman kokoluokan yrityksistä vain harvoilla on ISO 9001, ISO 14001 ja ISO 45001.
“Se määrittää koko toimintaa, ja sen sisälle mahtuu erilaisia osa-alueita työsuojeluun, laskutukseen ja kaikkeen toimintaan liittyen. Meillä on oma laatukansio, jota ylläpidämme. Yksi syy hankkia sertifikaatit liittyy siihen, että olemme vahvasti tekevä organisaatio. Firman kasvaessa joka puolelle liimattavat laput eivät vain enää riittäneet pitämään hommaa hallinnassa. Oli pakko saada järjestelmällisyyttä”, Lilja perustelee.
Toimintaan kuuluu oleellisena osana ulkopuolisen tahon tekemä säännöllinen tarkastus, jossa käydään läpi Kuljetusringin toimintaa ja tavoitteita.
“Tarkastajat ovat varsin ammattitaitoisia. Tarkastuksen jälkeen tulee tieto, onko toiminnassa niin kutsuttuja poikkeamia. Jos on, meillä on tietty aikaikkuna korjata asia kuntoon. Sen lisäksi heiltä voi tulla kehitysehdotuksia, ja ne ovatkin yleensä ihan hyviä ja käyttökelpoisia asioita”, Lilja kehuu.